KESKI-UUDENMAAN KIHLAKUNNANVIRASTON
SYYTTÄJÄOSASTO
	
	p.K.vvvv	

OIKEUSMINISTERIÖ

Asia: Lausunto Syyttäjälaitoksen rakenne- ja resurssityöryhmän välimietinnöstä

Viitaten oikeusministeriön kirjeeseen 5/66/15.06.2005, joka koskee Syyttäjälaitoksen rakenne- ja resurssityöryhmän välimietintöä, lausun asiasta seuraavaa:

1. YLEISTÄ

Työryhmä on tehnyt varsin seikkaperäisen selvityksen syyttäjälaitoksen resursseista. Keskityn lausunnossani arvioimaan syyttäjälaitoksen henkilöstön kehittämistarpeita paikallistason näkökulmasta. Työryhmä on kehittänyt toimivan laskentamallin, jonka perusteella on varsin luotettavasti ja realistisesti selvitettävissä syyttäjähenkilöstön tarve suhteutettuna syyttäjäyksikön tai alueen juttumäärään. 

2. TYÖRYHMÄN ESITYS SYYTTÄJÄRESURSSEIKSI

Työryhmän suorittaman laskennan perusteella vuonna 2003 syyttäjien ratkaisema juttukanta edellytti yhteensä 290,1 htv. Vuonna 2004 juttukanta edellytti vastaavasti yhteensä 302,4 htv. Syyttäjän muu ajankäyttö huomioon ottaen kokonaistarve syyttäjien henkilötyövuosina vuonna 2003 oli 327,3 ja vuonna 2004 339,6. Syyttäjiä tarvitaan vuoden 2004 juttukannan perusteella siten lisää sanotun vuoden toteutuneeseen syyttäjähenkilötyövuosimäärään noin 16 htv.

Pidän työryhmän laskentamallia syyttäjäresurssien osalta varsin perusteltuna ja realistisena. Mielestäni Keski-Uudenmaan yt-alue on hyvä esimerkki toimivasta syyttäjäyksiköstä, jos siinä on huomioitu myöskin tämän hetkiset määräaikaiset syyttäjän virat. Tämän käy ilmi resurssityöryhmän mietinnön liitteestä 8. 

3. ALUEKOHTAISET RESURSSIT SUHTEESSA TYÖMÄÄRIIN

Kuten työryhmä on todennut, aluekohtaiset resurssit eivät jakaudu tällä hetkellä työmäärien mukaisessa suhteessa. On tärkeätä, että meillä on valmiudet tarvittaessa tarkastella resurssitilannetta paikallisesti ja alueellisesti ja tehdä tarpeellisest toimenpiteet resurssien kohdetamiseksi oikealla ja tarkoituksenmukaisella tavalla. 

4. SYYTTÄJIEN JA TOIMISTOHENKILÖKUNNAN SUHDE

Työryhmän esittämä laskentamalli toimistohenkilöstön tarpeesta suhteessa syyttäjiin on varsin toimiva ja realistinen käytännön syyttätoimeen sovellettaessa. Työryhmän laskelma osoittaa, että tämän hetkisen arvion mukaan toimistosihteereitä on laskennallisesti liikaa. Henkilörakenteen kehittämisen kannalta on tärkeätä, että vapautuvia toimistosihteerin virkoja voidaan tarvittaessa muuttaa syyttäjän viroiksi.

5. SYYTTÄJIEN VIRKARAKENNE

Syyttäjien virkarakenne pitää kehittää sellaiseksi, että ammattitaitoiset syyttäjät voivat edetä virassaan eteenpäin. Toisaalta syyttäjälaitos työnantajana joutuu kilpailemaan uusista työntekijöistä, jolloin kilpailuky täytyy säilyttää ja sitä tulee kehittää. Vain näin me voimme tehokkaasti vastata niihin tulevaisuuden haasteisiin, jotka syyttäjälaitosta kohtaavat. 

Timo Koskimäki
johtava kihlakunnansyyttäjä
Keski-Uudenmaan yt-alueen päällikkö